### Rediģēt krāsu

Esošajām krāsām var veikt izmaiņas. Veiciet dubultklikšķi uz attiecīgās saraksta vienības, un Jūs redzēsiet šādu dialoglogu:

Šeit Jūs varat pārdēvēt krāsu, pat ar tās līdzšinējām krāsu vērtībām. Varat arī piešķirt etiķeti, lai, piemēram, grupētu noteiktas krāsas. Etiķetes krāsa būs redzama Krāsu inspektora krāsu sarakstā.

Krāsu modelis

  Vēl ir iespējams piemērot krāsu noteiktam krāsu modelim. iCalamus atbalsta šādus krāsu modeļus:

  CMYK

    Šis ir krāsu modelis, ko izvēlēties, veidojot dokumentus ofseta izdrukā ar jau veiktu krāsu dalījumu. CMYK ir saīsinājums no Cyan (ciāns), Magenta (fuksīna), Yellow (dzeltens) un K (no BlacK (melns)) (nereti CMYK tiek izrunāts kā Smike). Krāsu vērtībām CMYK modelī parasti ir 8 biti krāsu informācijas uz vienu krāsas kanālu, kas nozīmē 32 bitus uz krāsas punktu attēlā.

  RGB

    RGB krāsu modelis piedāvā krāsas bez veikta dalījuma un ir vadošais modelis datoru pasaulē. Gandrīz visas krāsu ievadierīces (kā skaneri un digitālās kameras) un monitori izmanto šo krāsu modeli. RGB ir saīsinājums no Red (sarkans), Green (zaļš) un Blue (zils). Krāsu vērtībām RGB modelī parasti ir 8 biti krāsu informācijas uz vienu krāsas kanālu, kas nozīmē līdz 24 bitiem uz punktu attēlā vai 16,7 miljonus krāsu izvēlei.

  Pelēks

    Pelēktoņu krāsu modelis izmanto tikai 8 bitus krāsu informācijas (jeb 256 pelēkā toņus) uz punktu attēlā.

Krāsu telpa

  Šeit Jūs izvēlaties krāsu telpu, ar kuras palīdzību noteiktai ierīcei vai sistēmai tiek piešķirts krāsu modelis. Krāsu modelis bez piesaistītas krāsu telpas ir vairāk vai mazāk patvaļīga teorētiska krāsu sistēma bez saiknes ar realitāti. Realitātē Jūs ne vienmēr spēsiet atveidot visas krāsu modeļa piedāvātās krāsas. Tādēļ priekšnoteiktas krāsu telpas palīdz koriģēt vai kalibrēt Jūsu krāsu modeli noteiktajam mērķim. Pieejamās krāsu telpas ir atkarīgas no izvēlētā krāsu modeļa.

  Padoms: Visiem piedāvātajiem krāsu modeļiem, kam nepieciešama papildu informācija, ir pieejamas vismaz divu veidu krāsu telpas:
  Vispārēja

    Izveido no ierīces neatkarīgu krāsu telpu, kas atveido krāsas attiecībā pret atsauces balto punktu. Šī baltā punkta pamatā ir baltākā gaisma, kādu spēj ģenerēt izvadierīce. Krāsām šādā krāsu telpā jāparādās vienādi uz dažādām ierīcēm, ciktāl to atļauj ierīces iespējas.

    Ja Jums nepieciešams, piemēram, izvadīt noteiktās CMYK krāsu vērtības tā, lai tās izskatītos vienādi uz teju jebkuras ierīces, izvēlieties Generic CMYK.

  Ierīces

    No ierīces atkarīgā krāsu telpā krāsas, attēlojot izvadierīcē, netiek transformētas vai citādi pārveidotas – t.i., tiek mēģināts saglabāt krāsas vizuālo izskatu. Tā rezultātā krāsas šādā krāsu telpā uz dažādām izvadierīcēm izskatās dažādi, tāpēc šis risinājums nav ieteicams, ja ir svarīgi saglabāt krāsas.

    Ja Jums nepieciešams, piemēram, izvadīt noteiktās CMYK krāsu vērtības nemainītas, izvēlieties Device Dependent CMYK. Tā būs pareizā izvēle, piemēram, eksportējot dokumentu uz PDF nosūtīšanai uz drukātavu ar kalibrētu darba plūsmu.

Tīmekļa krāsas

  Nelielais # lauks zem krāsu slīdņiem parāda aktīvās krāsas tīmekļa krāsas vērtību. Tīmekļa krāsas tiek izmantotas krāsu parādīšanai HTML lappusēs Internetā. Pamatā tās ir noteiktas RGB modelī un rakstītas heksadecimālā formātā ar vērtībām no 0 līdz F (F = 15). #000000 nozīmē R0 G0 B0 (Melns), #FFFFFF nozīmē R255 G255 B255 (Balts).

  Vairāk informācijas par tīmekļa krāsām atradīsiet Wikipedia.

  Padoms: Atcerieties, ka tīmekļa krāsas vienmēr ir RGB pat tad, ja aktīvajai krāsai esat izvēlējies CMYK krāsu modeli. Ja, piemēram, izveidojat jaunas krāsas, izmantojot tīmekļa krāsu vērtības, bet izvēlaties CMYK modeli, krāsu rezultāti var atšķirties no gaidītajiem.